PSTC โชว์ปี 61 โกยกำไร 84.64 ลบ. โตเกือบเท่าตัว พร้อมแจกปันผล 0.018 บ. XD 3 พ.ค.นี้
PSTC โชว์ปี 61 โกยกำไร 84.64 ลบ. โตเกือบเท่าตัว จากปีก่อนกำไร 43.21 ลบ. รับรายได้เพิ่ม-บุ๊คกำไรขาย "ไทยไปป์ ไลน์ เน็ตเวิร์ค" พร้อมแจกปันผล 0.018 บ. XD 3 พ.ค.62 จ่าย 23 พ.ค.62
28 ก.พ. 2562

บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC รายงานผลการดำเนินงานประจำปี 2561 (รวมบริษัทย่อย) สิ้นสุดวันที่ 31 ธ.ค. 2561 ดังนี้

โดยผลการดำเนินงานประจำปี 2561 มีกำไรเพิ่มขึ้น เนื่องจากบริษัทมีรายได้รวมจำนวน 2,986.6 ล้านบาท เพิ่มขึ้นจากงวดเดียวกันของปีก่อน 1,624.0 ล้านบาท หรือเพิ่มขึ้นร้อยละ 119.2 จากรายได้ธุรกิจจำหน่ายและติดตั้งระบบจ่ายไฟฟ้า และตรวจวัดจัดการสภาพแวดล้อมเพิ่มขึ้น และมีรายได้จากธุรกิจจำหน่ายและขนส่งผลิตภัณฑ์ปิโตรเลียมเหลวเพิ่มขึ้น
รวมทั้งมีกำไรจากการขายเงินลงทุนในบริษัทย่อยโดยไม่สูญเสียการควบคุมที่แสดงอยู่ในงบแสดงการเปลี่ยนแปลงในส่วนของผู้ถือหุ้นจำนวน 164 ล้านบาท เป็นเงินรับสุทธิจากการที่บริษัท บิ๊กแก๊ส เทคโนโลยี จำกัด (บริษัทย่อยของบริษัท) ได้ขายหุ้นของบริษัท ไทยไปป์ ไลน์ เน็ตเวิร์ค จำกัด ออกไปจำนวน 511,956 หุ้น คิดเป็นสัดส่วนประมาณร้อยละ 3.8 โดยรายการดังกล่าวรับรู้เป็นกำไรจากการขายเงินลงทุนในงบการเงินของบริษัท บิ๊กแก๊ส เทคโนโลยี จำกัด จำนวนเงินประมาณ 133 ล้านบาท
อย่างไรก็ตาม บริษัทยังประกาศปันผลงวดดำเนินงานวันที่ 1 ม.ค. 2561 ถึงวันที่ 31 ธ.ค. 2561 และกำไรสะสม เป็นเงินสด 0.018 บาทต่อหุ้น กำหนดขึ้นเครื่องหมาย XD วันที่ 3 พ.ค.2562 และกำหนดจ่ายเงินปันผลวันที่ 23 พ.ค.2562